CELEX: 62008CA0137
Language: et
Date: 2010-11-09 00:00:00
Title: Kohtuasi C-137/08: Euroopa Kohtu (suurkoda) 9. novembri 2010 . aasta otsus (Budapesti II. és III. Kerületi Bíróság'i (Ungari Vabariik) eelotsusetaotlus) — VB Pénzügyi Lízing Zrt. versus Ferenc Schneider (Direktiiv 93/13/EMÜ — Ebaõiglased tingimused tarbijalepingutes — Hindamiskriteeriumid — Kohtualluvuse tingimuse ebaõiglase olemuse kontrollimine siseriikliku kohtu poolt omal algatusel — Euroopa Kohtu põhikirja artikkel 23)

15.1.2011   
            
            
               ET
            
            
               Euroopa Liidu Teataja
            
            
               C 13/2
            
         Euroopa Kohtu (suurkoda) 9. novembri 2010. aasta otsus (Budapesti II. és III. Kerületi Bíróság'i (Ungari Vabariik) eelotsusetaotlus) — VB Pénzügyi Lízing Zrt. versus Ferenc Schneider
   (Kohtuasi C-137/08) (1)
   
   (Direktiiv 93/13/EMÜ - Ebaõiglased tingimused tarbijalepingutes - Hindamiskriteeriumid - Kohtualluvuse tingimuse ebaõiglase olemuse kontrollimine siseriikliku kohtu poolt omal algatusel - Euroopa Kohtu põhikirja artikkel 23)
   2011/C 13/02
   Kohtumenetluse keel: ungari
   
      Eelotsusetaotluse esitanud kohus
   
   Budapesti II. és III. Kerületi Bíróság
   
      Põhikohtuasja pooled
   
   
      Hageja: VB Pénzügyi Lízing Zrt
   
      Kostja: Ferenc Schneider
   
      Ese
   
   Eelotsusetaotlus — Budapesti II. és III. Kerületi Bíróság — Protokolli Euroopa Kohtu põhikirja kohta artikli 23 esimese lõigu ja nõukogu 5. aprilli 1993. aasta direktiivi 93/13/EMÜ ebaõiglaste tingimuste kohta tarbijalepingutes (EÜT L 95, lk 29; ELT eriväljaanne 15/02, lk 288) tõlgendamine — Kohtualluvuse tingimus, millega määratakse vaidluse allumine sellisele kohtule, mis on lähemal müüja või teenuse osutaja asukohale kui tarbija elukohale — Siseriikliku kohtu pädevus hinnata oma pädevuse kontrollimise käigus omal algatusel kohtualluvuse tingimuse ebaõiglast iseloomu — Tingimuse ebaõiglase olemuse hindamise kriteeriumid
   
      Resolutsioon
   
   
               1.
            
            
               Euroopa Liidu Kohtu põhikirja artikli 23 esimese lõiguga ei ole vastuolus siseriiklik õigusnorm, mis näeb ette, et eelotsusemenetluse algatanud kohus teavitab omal algatusel samaaegselt sellest asjaomase liikmesriigi justiitsküsimuste eest vastutavat ministrit.
            
         
               2.
            
            
               ELTL artiklit 267 tuleb tõlgendada nii, et Euroopa Liidu Kohtul on pädevus tõlgendada nõukogu 5. aprilli 1993. aasta direktiivi 93/13/EMÜ ebaõiglaste tingimuste kohta tarbijalepingutes artikli 3 lõikes 1 ja direktiivi lisas kasutatud mõistet „ebaõiglane lepingutingimus” ning selgitada, milliseid kriteeriume võib või peab siseriiklik kohus arvesse võtma lepingutingimuse vastavuse hindamisel direktiivi sätetele, kusjuures see kohus peab otsustama neid kriteeriume arvesse võttes konkreetse lepingutingimuse kvalifikatsiooni üle käesoleva asja asjaolusid arvestades.
            
         
               3.
            
            
               Siseriiklik kohus peab võtma omal algatusel uurimismeetmed tegemaks kindlaks, kas tema menetluses oleva kohtuvaidluse esemeks olevas müüja või teenuse osutaja ja tarbija vahel sõlmitud lepingus sisalduv erandlikku kohtualluvust määrav tingimus kuulub direktiivi 93/13 kohaldamisalasse ning kui see on nii, uurima omal algatusel sellise tingimuse võimalikku ebaõiglast olemust.
            
         
      (1)  ELT C 183, 19.7.2008.